《金缕曲 蛟桥月夜》
清代·吴曹直

横压双溪转。记相传、赤乌年代，斯桥初建。罨画云山佳丽甚，正是六朝阳羡。

其下有，流澌清浅。夹岸红楼灯火夜，恰如霜、古月当头现。

想曾照，国山县。

星霜忽易寒芦卷。认空潭、老蛟潜处，沧桑几变。百怪鱼龙消匿尽，冷落孝候祠殿。

只皓魄，依然一片。照彻兴衰同逝水，更照来、虹影澄如练。

圆似镜，挂波面。

作者简介：吴曹直，字以巽，宜兴人。康熙十七年举人，官户部浙江司主事。有《秋英词》。